**Ministru kabineta rīkojuma projekta**

**„Grozījumi Ministru kabineta 2011.gada 7.septembra rīkojumā Nr.436 „Par Veselības norēķinu centra un Veselības ekonomikas centra reorganizāciju””**

**sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ar Ministru kabineta (turpmāk – MK) 2011.gada 30.augusta sēdes protokollēmuma (prot. Nr.50 53.§) 2. un 4.punktu un MK 2011.gada 7.septembra rīkojuma Nr.436 „Par Veselības norēķinu centra un Veselības ekonomikas centra reorganizāciju” (turpmāk – MK rīkojums Nr.436) 7.punktu Veselības ministrijai tika uzdots sadarbībā ar Finanšu ministriju (valsts aģentūru „Centrālo finanšu un līgumu aģentūra” (turpmāk – CFLA)) normatīvajos aktos noteiktajā kārtībā sagatavot un līdz 2011.gada 25.oktobrim iesniegt izskatīšanai Ministru kabinetā rīkojuma projektu par funkcijas optimizāciju un finanšu resursu pārdali starp Veselības ministriju un Finanšu ministriju saistībā ar Eiropas Savienības fondu sadarbības iestādes funkcijas nodošanu Centrālajai finanšu un līgumu aģentūrai ar 2012.gada 1.janvāri. Uzraugot minētā MK protokollēmuma izpildi, Finanšu ministrija ir secinājusi, ka lietderīgāk būtu sadarbības iestādes funkcijas nodot CFLA jau ar 2011.gada 1.novembri, kad tiek apvienots Veselības ekonomikas centrs (turpmāk – VEC) un Veselības norēķinu centrs, izveidojot Nacionālo veselības dienestu. |
| 2. | Pašreizējā situācija un problēmas | Atbilstoši MK rīkojuma Nr.436 1. un 2.punktam paredzēts reorganizēt Veselības norēķinu centru un VEC, tās apvienojot un ar 2011.gada 1.novembri izveidojot Nacionālo veselības dienestu, kurš būtu minēto iestāžu funkciju, pārvaldes uzdevumu, tiesību, saistību, finanšu līdzekļu, mantas un lietvedības pārņēmējs. Atbilstoši šā rīkojuma 3.23.apakšpunktam Nacionālais veselības dienests pārņemtu arī Eiropas Savienības fondu sadarbības iestādes funkcijas. Savukārt atbilstoši MK rīkojuma Nr.436 7.punktam Veselības ministrijai ir uzdots sadarbībā ar Finanšu ministriju (Centrālo finanšu un līgumu aģentūru) normatīvajos aktos noteiktajā kārtībā sagatavot un veselības ministram līdz 2011.gada 25.oktobrim iesniegt izskatīšanai Ministru kabinetā rīkojuma projektu par Eiropas Savienības fondu sadarbības iestādes funkciju nodošanu CFLA ar 2012.gada 1.janvāri un ar to saistīto finanšu resursu pārdali starp Veselības ministriju un Finanšu ministriju.Uzraugot MK 2011.gada 30.augusta sēdes protokollēmuma (prot. Nr.50 53.§) 2. un 4.punkta un MK rīkojuma Nr.436 7.punkta izpildi, Finanšu ministrija š.g. 5.septembrī ir tikusies ar Veselības ministrijas, CFLA un VEC pārstāvjiem, kā arī pārrunājusi dažādus reorganizācijas aspektus saistībā ar Eiropas Savienības fondu vadības un kontroles sistēmu ar revīzijas iestādi. Revīzijas iestāde norāda, ka lai arī atkārtota akreditācija par Eiropas Savienības fondu vadības un kontroles sistēmas atbilstību nav jāveic, šādas izmaiņas uzskatāmas par būtiskām un par tām ir jāinformē Eiropas Komisija, iesniedzot tajā Gada kontroles ziņojumu, tai skaitā ietverot tajā apliecinājumu tam, ka Eiropas Savienības fondu vadības un kontroles sistēma pēc veiktajām izmaiņām joprojām atbilst visām tai Eiropas Savienības normatīvajos aktos izvirzītajām prasībām. Lai sniegtu šādu apliecinājumu, revīzijas iestāde veic auditu par izveidotās iekšējās kontroles sistēmas atbilstību normatīvajos aktos paredzētajām izmaiņām un citām izmaiņām. Attiecīgi, šāds audits būtu jāveic gan Nacionālajā veselības dienestā, ja tas pārņem VEC funkcijas no š.g. 1.novembra līdz š.g. 31.decembrim, kā arī – nākamajā gadā – CFLA, kas no 2012.gada 1.janvāra pārņemtu sadarbības iestādes funkcijas no Nacionālā veselības dienesta. Turklāt paredzams, ka Nacionālais veselības dienests kā sadarbības iestāde š.g. novembrī un decembrī veiks maksājumus finansējuma saņēmējiem. Minēto maksājumu deklarēšana Eiropas Komisijā nebūs iespējama līdz revīzijas iestādes veiktā *Izveidotās iekšējās kontroles sistēmas atbilstības normatīvo aktu prasībām* audita rezultātiem. Saskaņā ar revīzijas iestādes audita plānu, minētais audits varētu tikt uzsākts ne ātrāk kā 2012.gada otrajā pusgadā. Tādējādi sertifikācijas iestāde varēs deklarēt veiktos izdevumus tikai pēc tam, kad Nacionālajā veselības dienestā būs pabeigts audits un saņemts pozitīvs atzinums par Nacionālā veselības dienesta izveidotās iekšējās kontroles sistēmas atbilstību Eiropas Savienības tiesību aktos izvirzītajām prasībām, proti, ne ātrāk kā 2012.gada beigās, tādējādi aizkavējot Eiropas Savienības fondu apguvi. Lai nodrošinātu efektīvu, caurredzamu un drošas finanšu vadības principiem atbilstošu Eiropas Savienības fondu ieviešanu, lietderīgāk būtu VEC sadarbības iestādes funkcijas nodot CFLA jau no š.g. 1.novembra.Bez tam nepieciešams regulējums attiecībā uz to darbinieku darbavietām un valsts civildienesta ierēdņu amata vietām, kuri nodrošina sadarbības iestādes funkcijas VEC. Savukārt CFLA ir nepieciešami papildu cilvēkresursi, lai nodrošinātu pārņemtās sadarbības iestādes funkcijas.Ņemot vērā minēto, nepieciešams izdarīt grozījumus MK rīkojumā Nr.436 un atzīt par aktualitāti zaudējušu MK 2011.gada 30.augusta sēdes protokollēmuma (prot. Nr.50 53.§) 2. un 4.punktu. |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība | MK rīkojuma projekta mērķis ir nodrošināt efektīvu, caurredzamu un drošas finanšu vadības principiem atbilstošu Eiropas Savienības fondu ieviešanu, paredzot VEC sadarbības iestādes funkcijas nodot CFLA jau no š.g. 1.novembra. Bez tam rīkojuma projektā paredzēti grozījumi, nosakot MK rīkojuma Nr.436 2.punktā izņēmumu saistībā ar sadarbības iestādes funkciju nodošanu CFLA, kā arī svītrots 3.23.apakšpunkts. MK rīkojums Nr.436 papildināts ar jaunu punktu, kas paredz viena darbinieka darbavietas un valsts 20 civildienesta ierēdņu amata vietu, kas bija nepieciešamas sadarbības iestādes funkciju nodrošināšanai, likvidēšanu VEC un vienas jaunas darbinieka darbavietas un 20 jaunu valsts civildienesta ierēdņa amata vietu izveidošanu CFLA, lai tā varētu sekmīgi turpināt sadarbības iestādes funkciju īstenošanu attiecībā uz Veselības ekonomikas centra pārziņā esošajām aktivitātēm. Civildienesta ierēdņa amata vietu likvidācija VEC un jaunu civildienesta ierēdņa amata vietu izveidošana CFLA nepieciešama, ņemot vērā CFLA izveidoto Eiropas Savienības fondu vadības un kontroles sistēmu, tai skaitā sadarbības iestādes struktūrvienības un amatus. Pamatojoties uz, to, ka ES fondu sadarbības iestādes funkciju no 2011.gada 1.novembra veiks CFLA un Valsts civildienesta 37.panta pirmo daļu, tā plāno piedāvāt attiecīgajiem VEC ierēdņiem un darbiniekiem darba vietas CFLA, nodrošinot projektu uzraudzību atbilstoši CFLA izveidotajai ES fondu vadības un kontroles sistēmai, struktūrai un izveidotajām amatu pozīcijām.Ņemot vērā, ka sadarbības iestādes funkcijas plānots nodot CFLA, sākot jau ar š.g. 1.novembri, nevis 2012.gada 1.janvāri, tiek noteikts arī agrāks termiņš – š.g. 10.oktobris – rīkojuma projekta par finanšu resursu pārdali starp Veselības ministriju un Finanšu ministriju saistībā ar sadarbības iestādes funkciju nodošanu (šobrīd spēkā esošajā redakcijā – š.g. 25.oktobris).MK rīkojuma projektam tiek pievienots arī MK protokollēmuma projekts, kurā paredzēts atzīt par aktualitāti zaudējušu MK 2011.gada 30.augusta sēdes protokollēmuma (prot. Nr.50 53.§) 2. un 4.punktu. Šajos punktos minētie uzdevumi attiecībā uz sadarbības iestādes funkciju nodošanu CFLA un minētā rīkojuma par finanšu resursu pārdali ir iekļauti MK rīkojuma projektā par grozījumiem MK rīkojumā Nr.436, līdz ar to uzskatāmi par aktualitāti zaudējušiem.Šāda veidā anotācijas (I sadaļas 2.punktā minētās problēmas tiks atrisinās pilnībā. |
| 5. | Projekta izstrādē iesaistītās institūcijas | CFLA |
| 6. | Iemesli, kādēļ netika nodrošināta sabiedrības līdzdalība | Sabiedrības līdzdalība netika nodrošināta, jo MK rīkojuma projekts skar tikai tiešās valsts pārvaldes iestāžu reorganizāciju. |
| 7. | Cita informācija | Nav |

Anotācijas II un III sadaļa – *projekts šīs jomas neskar*

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti | Saistībā ar VEC veikto sadarbības iestādes funkciju nodošanu CFLA nepieciešams izdarīt grozījumus šādos normatīvajos aktos:1. Ministru kabineta 2007.gada 26.jūnija noteikumos Nr.419 „Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu”;
2. Ministru kabineta 2007.gada 18.decembra noteikumos Nr.918 „Noteikumi par darbības programmas "Cilvēkresursi un nodarbinātība" papildinājuma 1.6.1.1.aktivitāti "Programmas vadības un atbalsta funkciju nodrošināšana", darbības programmas "Uzņēmējdarbība un inovācijas" papildinājuma 2.4.1.1.aktivitāti "Programmas vadības un atbalsta funkciju nodrošināšana", darbības programmas "Infrastruktūra un pakalpojumi" papildinājuma 3.7.1.1.aktivitāti "Programmas vadības un atbalsta funkciju nodrošināšana" un 3.8.1.1.aktivitāti "Programmas vadības un atbalsta funkciju nodrošināšana"”;
3. Ministru kabineta 2008.gada 26.februāra noteikumi Nr.131 „Noteikumi par darbības programmas „Infrastruktūra un pakalpojumi” papildinājuma 3.1.5.3.2.apakšaktivitāti „Onkoloģijas slimnieku radioterapijas ārstēšanas attīstība””
4. Ministru kabineta 2008.gada 19.maija noteikumos Nr.353 „Noteikumi par darbības programmas “Cilvēkresursi un nodarbinātība” papildinājuma 1.3.2.3.aktivitāti “Veselības aprūpes un veicināšanas procesā iesaistīto institūciju personāla kompetences, prasmju un iemaņu līmeņa paaugstināšana”;
5. Ministru kabineta 2008.gada 4.augusta noteikumi Nr.642 „Noteikumi par darbības programmas „Infrastruktūra un pakalpojumi” papildinājuma 3.1.5.2.aktivitāti „Neatliekamās medicīniskās palīdzības attīstība””;
6. Ministru kabineta 2009.gada 13.janvāra noteikumi Nr.44 „Noteikumi par darbības programmas „Infrastruktūra un pakalpojumi” papildinājuma 3.1.5.3.1.apakšaktivitāti “Stacionārās veselības aprūpes attīstība””;
7. Ministru kabineta 2010.gada 12.janvāra noteikumi Nr.33 „Noteikumi par darbības programmas „Infrastruktūra un pakalpojumi” papildinājuma 3.1.5.1.2.apakšaktivitāti „Veselības aprūpes centru attīstība””;
8. Ministru kabineta 2010.gada 3.augusta noteikumi Nr.726 „Noteikumi par darbības programmas „Infrastruktūra un pakalpojumi” papildinājuma 3.1.5.1.1.apakšaktivitāti „Ģimenes ārstu tīkla attīstība””.

Par minēto normatīvo aktu projektu izstrādi ir atbildīga Veselības ministrija. Normatīvo aktu projekti tiks izstrādāti līdz š.g. 1.novembrim. |
| 2. | Cita informācija | Nav.  |

Anotācijas V un VI sadaļa – *projekts šīs jomas neskar*

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. Projekta izpildē iesaistītās institūcijas | VEC, CFLA |
| 2. Projekta izpildes ietekme uz pārvaldes funkcijām | Rīkojuma projekts paredz, ka CFLA jau no š.g. 1.novembra īstenos sadarbības iestādes funkcijas attiecībā uz tām Eiropas Savienības fondu aktivitātēm, kas šobrīd ir VEC pārziņā. Lai nodrošinātu efektīvu izpildi, VEC tiks likvidētas šai funkcijai nepieciešamās darbinieka un civildienesta ierēdņu amata vietas, savukārt CFLA tiks izveidotas jaunas darbinieka un civilsienesta ierēdņa amata vietas. |
| 3. Projekta izpildes ietekme uz pārvaldes institucionālo struktūruJaunu institūciju izveide | Projekts šo jomu neskar |
| 4. Projekta izpildes ietekme uz pārvaldes institucionālo struktūruEsošu institūciju likvidācija | Projekts šo jomu nesakar |
| 5. Projekta izpildes ietekme uz pārvaldes institucionālo struktūruEsošu institūciju reorganizācija | Saskaņā ar MK rīkojumu Nr.436 tiks reorganizēts Veselības norēķinu centrs un VEC, tos apvienojot un izveidojot Nacionālo veselības dienestu, kas būs minēto iestāžu funkciju, pārvaldes uzdevumu, tiesību, saistību, finanšu līdzekļu, mantas un lietvedības pārņēmējs. Taču VEC veiktās sadarbības iestādes funkcijas tiks nodotas CFLA ar š.g. 1.novembri. Līdz ar to turpmāk Veselības ministrijas pārziņā esošajās ES fondu aktivitātēs atbildīgā iestāde joprojām būs Veselības ministrija, bet sadarbības iestāde visās tās aktivitātes CFLA. Reģionālā un vietējā pārvalde nevar veikt minētās funkcijas, jo tās ir saistītas ar ES fondu un valsts budžeta līdzekļu piešķiršanu un izlietojuma uzraudzību, ko var veikt tikai valsts pārvaldes līmenī. Līdz ar to minētās funkcijas un uzdevumus nevar deleģēt arī nevalstiskajām un sociālo partneru organizācijām un privātpersonām. |
| 6. Cita informācija | Nav |

Finanšu ministra vietā –

ekonomikas ministrs A.Kampars

23.09.2011. 14:14

1542

L.Barbara

67083861, Linda.Barbara@fm.gov.lv